
A Mohácsi III. számú tömegsírból előkerült mandibulák fejlődési rendellenességeinek elemzése

A mandibula fejlődése egy rendkívül összetett folyamat, amelyet számos genetikai és környezeti faktor befolyásol. Éppen ezért időnként előfordul, hogy a kialakulása eltér a megszokott menettől, és ennek következtében fejlődési rendellenességek vagy anatómiai variációk alakulhatnak ki. Ezek tipizálhatók, kategóriákba oszthatók, és további jellemzőjük, hogy a megjelenési gyakoriságuk sok esetben nemi és rasszbeli eltéréseket mutat. Ez az oka annak, hogy vizsgálatuk az orvostudomány és az antropológia számára is nagy jelentőséggel bír.
Kutatásunk célja, hogy egy adott csontanyagon összegyűjtsük, és leírjuk az adott populációra jellemző mandibula fejlődési rendellenességeket. Vizsgálati anyagnak a mohácsi III. tömegsírt választottuk, ugyanis az elmúlt fél évszázadban az 1526-ban lezajló Mohácsi csata több tömegsírja is részleges feltárásra került. Ezek közül a III. tömegsír kiegészítő, és mostmár teljesnek mondható régészeti és antropológiai vizsgálata kezdődött meg 2020-ban. Az ásatási munkálatok 2022-ben fejeződtek be. Az antropológia vizsgálatok azóta folyamatban vannak, és ezeket szeretnénk kiegészíteni a mandibulák fejlődési rendellenességeire vonatkozó adatokkal. A tömegsír embertani anyagát az eddigi vizsgálatok alapján többségében 20-40 év közötti férfiak alkották, de meglepően nagy arányban előfordultak fiatalabb egyének is.
A vizsgálatokhoz saját sírlapot készítettünk, melyen az irodalmi háttér feltárása után 16 fő kategóriát jelöltünk meg. A vizsgálatokat makroszkópos morfológiai úton végeztük, képalkotó eljárások kiegészítésére nem volt szükség. Az anyag töredékessége miatt 267 darab mandibulát vizsgáltunk meg.
Eddigi eredményeinket táblázatos és grafikus úton is rögzítettük, az esetek fényképeivel egészítettük ki. A 16 fő kategóriát képviselő vizsgált rendellenességek és anatómiai variációk közül 12-re találtunk példát. Ezek között nagyon sok volt a minor elváltozás, ilyen például a legtöbb esetszámmal rendelkező bifid foramen mentale vagy a coronoid nyúlvány hyperplasiája. Megfigyeltünk ritkának mondható rendellenességeket is, mint például a foramen mentale trifid osztottságát és a foramen hiányát is.



